פול מקרטני במהלך ההופעה
בימת הענק שהוקמה
**הופעתו של המוזיקאי והזמר פול מקרטני "ידידות לפני הכול" (Friendship First) בתל אביב** נערכה ב-25 בספטמבר 2008 בפארק הירקון, בפני קהל שמנה כ-50 אלף איש. הופעה זו נחשבת לאחת מהגדולות והחשובות שהופקו בישראל, וקרוב לוודאי, שזו הייתה ההפקה היקרה ביותר עבור הופעה בודדת בישראל.

המופע עורר התרגשות ועניין רב בציבור ובאמצעי התקשורת, משום שמקרטני נחשב לאחד מגדולי המוזיקאים של המאה ה-20, ובעיקר מכיוון שזו ההופעה הראשונה בישראל של אחד מחברי להקת הביטלס. הביטלס תכננו להופיע בישראל בשנת 1965, אך ההופעה בוטלה, ותחושה של החמצה ליוותה ישראלים רבים לאורך עשרות שנים.

חרף איומים על חייו, הגיע מקרטני כמתוכנן לישראל, והופעתו זכתה לביקורות מהללות. ההופעה כללה שירים רבים של הביטלס ושירים מאוחרים יותר של מקרטני.

ההכנות לאירוע
-------------

כחצי שנה לפני ההופעה הביע פול מקרטני נכונות להגיע לישראל, ומאז התנהל משא ומתן ממושך בין קבוצת מפיקים ישראלים בראשות דודו ז'רז'בסקי, לבין חברת ההפקה של מקרטני. המשקיע בהפקה זו היה איש העסקים הישראלי יקיר שעשוע, המתגורר בלונדון. עלות ההפקה הייתה כ-30 מיליון ש"ח, כמחצית מסכום זה הועברה לחברת ההפקה של מקרטני, וכמחצית נועדה לכסות את העלויות בישראל. הודעה רשמית על סגירת העסקה פורסמה ב-23 באוגוסט, ומאז נעשו הכנות קדחתניות לקיים את המופע בזמן.

ציוד רב הובל במיוחד מבריטניה בשני מטוסים מיוחדים. בימת הענק שהוקמה לקראת האירוע כללה שני מסכי LCD אנכיים עצומים משני צדי הבמה, ומסך ענק נוסף (שקוף למחצה) בחלק האחורי של הבמה. ניבנו שני יציעים עבור מקומות ישיבה מסומנים במרחק של כ-120 מטר משני צידי הבימה, בזווית ראייה של כ-45° מימין ומשמאל ביחס לשולי הבמה. ניבנו עוד שני יציעים קטנים יותר עבור מקומות ישיבה "VIP" במרחק של כ-70 מטר, בזווית ראייה חדה יותר של כ-27° מימין ומשמאל ביחס לשולי הבמה.

ערוץ 10, שהודיע על שידור חי של האירוע, ביטל את השידור שלושה ימים לפני ההופעה, כנראה עקב התנגדות ההפקה, שחששה ששידור כזה יקטין את הביקוש לכרטיסים.

ביקורת רבה נשמעה על מחירי הכרטיסים, ובכל זאת נמכרו כמעט כל 50 אלף הכרטיסים שהועמדו למכירה.

הגעה לישראל
-----------

מקרטני הגיע לישראל במטוסו הפרטי יומיים לפני ההופעה. ביקר בכנסיית המולד שבבית לחם, וביקר גם ללא הודעה מראש, בקונסרבטוריון הלאומי למוזיקה על שם אדוארד סעיד בבית לחם.

פרט לכך, עסק בחזרות להופעה ולא הופיע בציבור, למעט הופעה קצרה במלונו לפני צלמי העיתונות.

מהלך ההופעה
-----------

ההופעה נמשכה כשעתיים ורבע, וזכתה לתשבחות רבות על איכותה. מקרטני השמיע את להיטיו הידועים מתקופות שונות בחייו. רוב השירים היו של הביטלס, והם עוררו את עיקר ההתרגשות בקהל. מקרטני השמיע אף שירים של להקת Wings ושירים מאוחרים יותר שלו. במהלך ההופעה ניגן מקרטני על כלי נגינה שונים - גיטרת הבס המפורסמת שהפכה לסימן ההיכר שלו, גיטרה חשמלית, גיטרה אקוסטית, פסנתר, מנדולינה ואף יוקולילי. להצלחת ההופעה תרמה גם אישיותו של מקרטני, שהרבה להודות לקהל ולהשמיע משפטים בעברית (כגון "שנה טובה"), ואף מעט בערבית ("رمضان ﻛﺮﻳﻢ", ברכה לרגל חודש הרמדאן). הציוד הטכני - מסכי הענק שכמותם לא נראו קודם בישראל ואיכות הקול הוסיפו אף הם להצלחת המופע.

מימין לשמאל: פול מקרטני (גיטרה בס), אייב לבורייל (תופים), רסטי אנדרסון (גיטרה), מאחוריו: פול "ויקס" ויקנס (קלידים)

מימין לשמאל: פול מקרטני (גיטרה בס), אייב לבורייל (תופים), רסטי אנדרסון (גיטרה), מאחוריו: פול "ויקס" ויקנס (קלידים)
חברי להקת הליווי היו:

* פול "ויקס" ויקנס (Paul 'Wix' Wickens) - קלידים, אקורדיון
* רסטי אנדרסון (Rusty Anderson) - גיטרה
* בריאן ריי (Brian Ray) - גיטרה, גיטרה בס
* אייב לבורייל (Abe Laboriel) - תופים

### רשימת השירים

| מספר | שם השיר | פורסם לראשונה | מבצע מקורי | אלבום | הערות |
| --- | --- | --- | --- | --- | --- |
| 1. | Hello, Goodbye | 1967 | הביטלס | Magical Mystery Tour |  |
| 2. | Jet | 1974 | Wings | Band on the Run |  |
| 3. | Drive My Car | 1965 | הביטלס | Rubber Soul |  |
| 4. | Only Mama Knows | 2007 | פול מקרטני | Memory Almost Full |  |
| 5. | All My Loving | 1963 | הביטלס | With the Beatles |  |
| 6. | Flaming Pie | 1997 | פול מקרטני | Flaming Pie |  |
| 7. | Let Me Roll It | 1974 | Wings | Band on the Run |  |
| 8. | My Love | 1973 | Wings | Red Rose Speedway | השיר הוקדש לזכרה של אשתו הראשונה לינדה |
| 9. | The Long And Winding Road | 1970 | הביטלס | Let It Be |  |
| 10. | Dance Tonight | 2007 | פול מקרטני | Memory Almost Full | מקרטני ניגן בשיר זה במנדולינה |
| 11. | Blackbird | 1968 | הביטלס | "האלבום הלבן" | מקרטני ניגן שיר זה לבדו, על גיטרה אקוסטית |
| 12. | Calico Skies | 1997 | פול מקרטני | Flaming Pie |  |
| 13. | I'll Follow the Sun | 1964 | הביטלס | Beatles for Sale |  |
| 14. | Mrs. Vanderbilt | 1974 | Wings | Band on the Run |  |
| 15. | Here, There and Everywhere | 1966 | הביטלס | Revolver |  |
| 16. | Eleanor Rigby | 1966 | הביטלס | Revolver |  |
| 17. | Something | 1969 | הביטלס | Abbey Road | השיר הוקדש לזכרו של ג'ורג' האריסון, ונוגן ביוקולילי |
| 18. | A Day in the Life | 1967 | הביטלס | Sgt. Pepper's Lonely Hearts Club Band | השיר הוקדש לזכרו של ג'ון לנון |
| 19. | Give Peace a Chance | 1969 | Plastic Ono Band |  | משולב עם השיר הקודם |
| 20. | Band on the Run | 1973 | Wings | Band on the Run |  |
| 21. | Back in the U.S.S.R. | 1968 | הביטלס | "האלבום הלבן" |  |
| 22. | I've Got a Feeling | 1970 | הביטלס | Let It Be |  |
| 23. | Live and Let Die | 1973 | Wings | שיר הנושא בסרט חיה ותן למות | ביצוע השיר היה מלווה במופע של זיקוקים |
| 24. | Let It Be | 1970 | הביטלס | Let It Be |  |
| 25. | Hey Jude | 1968 | הביטלס | Hey Jude |  |
| 26. | Lady Madonna | 1968 | הביטלס | Hey Jude | תחילת הדרן ראשון |
| 27. | Get Back | 1969 | הביטלס | Let It Be |  |
| 28. | I Saw Her Standing There | 1963 | הביטלס | Please Please Me |  |
| 29. | Yesterday | 1965 | הביטלס | Help! | תחילת הדרן שני |
| 30. | Sgt. Pepper's Lonely Hearts Club Band (Reprise) | 1967 | הביטלס | Sgt. Pepper's Lonely Hearts Club Band |  |
| 31. | The End | 1969 | הביטלס | Abbey Road |  |

ביקורת
------

ביקורת ציבורית רבה נמתחה על מחיריהם של הכרטיסים, שהקהל הישראלי לא רגיל בהם: 490 ₪ לעמידה בדשא, 1,500 ₪ למקומות ישיבה מסומנים ביציעים, ו-5,000 ₪ ליציעי "VIP".

ביקורת נשמעה נגד מקרטני בעולם המוסלמי לקראת ההופעה בישראל, ואף הושמעו איומים על חייו, אולם מקרטני התעלם מאיומים אלו. בעת ביקורו בכנסיית המולד בבית לחם, יום לפני ההופעה, השיב מקרטני לטענות הפלסטיניות נגדו, וטען שהוא איננו מעדיף אף צד בסכסוך הישראלי-פלסטיני, ומה שצריך זה פתרון של שלום על בסיס של שתי מדינות לשני עמים.

ביקורת נשמעה אף על התקשורת הישראלית, ש"ניפחה" את האירוע מעבר לחשיבותו.

העלמת מס
--------

המפיק דוד ז'רז'בסקי וחברת ההפקות הישראלית הורשעו בהעלמת כ-2.6 מיליון ש"ח מס ערך מוסף מההכנסות של המופע. על פי רשות המיסים, ההכנסות ממכירת הכרטיסים הסתכמו בכ-24.5 מיליון ש"ח, אולם בדו"ח שהוגש באיחור, בנובמבר 2008, הושמטו רוב ההכנסות מהמופע.

גלריית תמונות מההופעה
---------------------

* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **הופעת פול מקרטני בתל אביב** בוויקישיתוף
* אור ברנע, פול מקרטני מת (להגיע), באתר ynet, 27 באוגוסט 2008
* עכבר העיר און ליין, מקרטני בפארק הירקון - כל הפרטים, באתר הארץ, 25 בספטמבר 2008
* פול מקרטני: חוויה של פעם בחיים, באתר הארץ, 25 בספטמבר 2008
* אור ברנע, מקרטני בפארק: הסוף, באתר ynet, 25 בספטמבר 2008
* אילת יגיל, פול ווליום, באתר ynet, 26 בספטמבר 2008
* Live and Let Die מלווה בפירוטכניקה, באתר YouTube

הערות שוליים
------------

1. ↑  עילי לוין וענבל גזית, 50 אלף שרו יחד עם מקרטני, באתר גלי צה"ל און-ליין, 26 בספטמבר 2008
2. ↑  פול מקרטני: חוויה של פעם בחיים, באתר הארץ, 25 בספטמבר 2008
3. 1 2  איילה צורף, דה מרקר, מי משלם לפול מקרטני 15 מיליון שקל?, באתר הארץ, 25 באוגוסט 2008
4. 1 2  ynet וסוכנויות הידיעות, איומים על חייו של מקרטני?, באתר ynet, 14 בספטמבר 2008
5. ↑  אור ברנע, סופית: פול מקרטני יופיע בישראל, באתר ynet, 23 באוגוסט 2008
6. ↑  אור ברנע, בוטל שידור המופע של מקרטני, באתר ynet, 22 בספטמבר 2008
7. 1 2  ynet וסוכנויות הידיעות, מרגיש בבית, באתר ynet, 24 בספטמבר 2008
8. ↑  Paul Visits Children’s Music School In Bethlehem
9. ↑  בן שלו, פול מקרטני: ניפוח תקשורתי מוגזם, באתר הארץ, 28 בספטמבר 2008
10. ↑  עפ"ג (ת"א) 24375-12-12 דוד ז'רז'בסקי נגד מדינת ישראל, ניתן ב-16 ביוני 2013